|  |  |  |  |  |
| --- | --- | --- | --- | --- |
| PENNYN RHEOLI | | | | |
| **Adran** | Ystadau a Rheoli Campws | | | |
| **Awdur** | Mike Hamer | | | |
| **Awdurdodir gan:** | Pwyllgor Diogelwch, Iechyd a’r Amgylchedd | | | |
| **Gweithredir gan:** | Yr Adran Ystadau | | | |
| **Cyfeirnod Polisi** | POEST2122025 | | | |
| **Polisïau a Ddisodlir:** | POEST1718014 – Polisi Ynni  POEST1718015 – Polisi Gwresogi | | | |
| **Fersiwn:** | V7 | **Pwyllgor Cymeradwyo:** | VCB | |
| **Dyddiad Cymeradwyo:** | 13.06.22 | **Rhif Cofnod** | Trwy ei ddosbarthu 14.06.222 | |
| **Statws:** | Cymeradwywyd | **Dyddiad Gweithredu:** | Mehefin 2022 | |
| **Cyfnod Cymeradwyo:** | Tair Blynedd | **Dyddiad Adolygu:** | Mehefin 2025 | |
| Rwyf wedi cynnal asesiad o’r effaith ar gydraddoldeb i helpu i ddiogelu rhag gwahaniaethu ac i hyrwyddo cydraddoldeb. | | | |  |
| Rwyf wedi ystyried effaith y Polisi ar y Gymraeg a’r ddarpariaeth Gymraeg yn y Brifysgol. | | | |  |

POLISI YNNI

# PWRPAS Y POLISI YNNI

Mae Prifysgol Glyndŵr Wrecsam wedi ymrwymo i reoli ynni’n gyfrifol. Byddwn yn ceisio arfer effeithlonrwydd ynni ym mhob rhan o'n hadeiladau, ein peiriannau a'n hoffer, lle bynnag y bo'n gost effeithiol ac yn ymarferol gwneud hynny. Bydd arferion a mesurau arbed ynni’n cael eu rhoi ar waith i leihau ein Hôl Troed Carbon a chadw adnoddau amgylcheddol, wrth gadw defnyddwyr adeiladau’n gynnes a chysurus.

# STRATEGAETH GYFATHREBU

Mae Polisi Ynni ar gael ar wefan mewnrwyd y staff, WGYou.

Caiff Datganiad Polisi Ynni a Chynaliadwyedd ei arddangos ym mhrif dderbynfa Plas Coch ac yn adeiladau lloeren y Brifysgol.

# DIFFINIAD SEFYDLIADOL O BOLISI YNNI

Polisi Prifysgol Glyndŵr Wrecsam yw rheoli’r ynni a’r dŵr a ddefnyddir er mwyn:

* Lleihau'r ynni a’r dŵr a ddefnyddir.
* Defnyddio ynni'n fwy effeithlon ar draws ein hadeiladau.
* Buddsoddi mewn technoleg lân a mesurau ynni effeithlon.
* Buddsoddi mewn cynlluniau ynni adnewyddadwy ar y campws lle bo hynny'n ymarferol
* Osgoi gwario’n ddiangen ar gyfleustodau.
* Cydymffurfio â deddfwriaeth.
* Codi ymwybyddiaeth ac addysgu staff a myfyrwyr.
* Gwarchod yr amgylchedd.

# CWMPAS Y POLISI

Dyfeisiwyd y polisi hwn i sicrhau y byddwn yn asesu ac yn gwella ein perfformiad ynni yn barhaus trwy gefnogaeth gweithwyr a myfyrwyr a’u cynnwys, a hynny wrth i ni barhau i ddatblygu’n Brifysgol lewyrchus,

Mae Prifysgol Glyndŵr wedi ymrwymo i:

* Reoli ynni’n effeithlon drwy Adran Ystadau a Rheoli Campws ein sefydliad.
* Ystyried ynni ym mhob penderfyniad busnes perthnasol.
* Cael rheolaeth o’r ynni a ddefnyddiwn drwy adolygu a gwella ein holl weithgareddau.
* Annog pawb ar bob lefel yn y Brifysgol i ddefnyddio ynni’n effeithlon
* Gosod targedau gwella heriol o ran defnyddio ynni.
* Buddsoddi mewn rhaglen dreigl o fesurau arbed ynni digost a chost isel.
* Buddsoddi mewn technolegau ynni effeithlon, priodol.
* Prynu cyfleustodau am gost fydd y fwyaf economaidd tra ceir sicrwydd cyflenwad.
* Lleihau'r effaith amgylcheddol sy'n deillio o'r ynni a ddefnyddiwn.
* Datblygu cynlluniau i leihau'r galw am ynni a faint ohono y defnyddiwn trwy ddylunio adeiladau newydd a rhaglenni adnewyddu.
* Datblygu fframwaith mesuryddion ynni ac adrodd ar y campws.
* Mesur ein perfformiad rheoli ynni yn fewnol ac yn allanol ac adrodd arno.
* Adolygu'r Polisi Rheoli Ynni bob tair blynedd.

# CYFRIFOLDEBAU AM GYFLAWNI

## 5.1 Cyfrifoldebau’r Adran Ystadau a Rheoli Campws

* Pennaeth yr Adran Ystadau a Rheoli Campws sy'n gyfrifol am lunio a gweithredu'r Polisi Ynni a rheoli gofynion gwresogi er mwyn cynnal gwres cysurus
* Desg Gymorth yr Ystadau sy'n gyfrifol am ymchwilio i gwynion ynghylch lefelau gwresogi, dan arweiniad y Rheolwr Cynnal a Chadw a fydd yn ymateb yn briodol ac yn rhoi adborth addas.

## 5.2 Cyfrifoldebau’r Adran Gyllid

* Cynghorwr Caffael yr Adran Gyllid a'r Adran Ystadau a Rheoli Campws sy'n gyfrifol am brynu ynni.

## Cyfrifoldebau Staff, Myfyrwyr, Contractau ac Ymwelwyr

* Yn y pen draw, mae pob unigolyn yn bersonol atebol am yr ynni a ddefnyddia pan fo yn y Brifysgol.
* Mae pob gweithiwr yn gyfrifol am gadw gwres yn yr adeilad trwy gau ffenestri a drysau fel y bo’n briodol ac i sicrhau nad yw rheiddiaduron yn cael eu rhwystro gan ddodrefn, dillad ac ati.
* Mae pob gweithiwr yn gyfrifol am roi gwybod i Ddesg Gymorth yr Adran Ystadau am ddiffygion a mannau lle nad oes digon o wres/ lle mae gormod o wres.

# STRATEGAETH WEITHREDU

## 6.1 Monitro Gwaith Rheoli Ynni ac Adrodd arno

Bydd yr Adran Ystadau a Rheoli Campws yn cyflwyno adroddiadau rheolaidd i bwyllgorau perthnasol y brifysgol ar faterion Rheoli Ynni fel a ganlyn:

* Faint o ynni a ddefnyddir yn erbyn dangosyddion perfformiad allweddol ar gyfer Trydan, Nwy a Dŵr.
* Rhestr o weithgareddau rheoli ynni cyfredol gydag amseroedd a chynnydd dan fformat adrodd safonol y Brifysgol.
* Perfformiad Ynni yn erbyn amcanion a osodwyd – nod y Brifysgol yw lleihau ei tharged allyriadau CO2 fel y nodir yn y Cynllun Rheoli Carbon.

Bob pum mlynedd bydd yr Adran Ystadau a Rheoli Campws yn datblygu ac yn diweddaru’r Cynllun Rheoli Carbon, sy'n rhan annatod o Gynllun Corfforaethol y Brifysgol, Bydd y cynllun yn amlinellu gweithgaredd rheoli ynni, prosiectau ac amcanion arfaethedig a gofynion cyfalaf cysylltiedig. Bydd y cynllun yn cynnwys targedau a pherfformiad mewn perthynas â'r Cynllun Rheoli Carbon.

Bydd yr adnoddau priodol yn cael eu neilltuo i sicrhau y gweithredir y Cynllun Rheoli Carbon. Yn ogystal â chael cyllid y Brifysgol, byddwn yn mynd ar drywydd ffynonellau cyllid eraill, gan gynnwys mentrau'r Llywodraeth i gefnogi mesurau effeithlonrwydd ynni a’u hannog. Bydd yr Adran Ystadau a Rheoli Campws yn ymchwilio i brosiectau ynni posibl, yn eu gwerthuso ac yn asesu meini prawf yn erbyn cyfnodau talu'n ôl, gwelliannau amgylcheddol a lleihau allyriadau CO2, buddion cynnal a chadw a chynaliadwyedd. Mae’n hanfodol cael digon o fuddsoddiad ar gyfer hyrwyddo effeithlonrwydd ynni a fydd, hefyd, yn sicrhau y bydd Ystâd y Brifysgol yn gweithio’n dda.

## 6.2 Rheoli Gwres

Mae Rheoliadau Gweithle (Iechyd, Diogelwch a Lles) 1992 yn gosod gofynion ar gyfer yr amgylchedd gwaith ac yn datgan: Yn ystod oriau gwaith, bod yn rhaid i’r tymheredd ym mhob gweithle y tu mewn i adeiladau fod yn rhesymol. Er nad yw'r gyfraith yn nodi isafswm tymheredd, mae'n cynghori y dylai'r tymheredd mewn ystafelloedd gwaith fod o leiaf 16 °C neu 13 °C fel arfer, os yw llawer o'r gwaith yn waith corfforol.

Bydd y Brifysgol yn rheoli’r gwres yn eu hadeiladau eu hunain er mwyn cael lefel addas o wres cysurus i ddefnyddwyr yr adeilad fel yr amlinellir isod:

* Yn ystod oriau swyddfa arferol yn y tymor gwresogi, 20°C fydd pwynt gosod y tymheredd.
* Bydd y tymheredd a osodwyd yn berthnasol rhwng yr oriau 0800 a 1700 o ddydd Llun i ddydd Gwener, ac eithrio gwyliau banc a dyddiau cau'r Brifysgol, rhwng tua Hydref 14eg ac Ebrill 14eg. Bydd llyfrgell Edward Llwyd, llety'r Ganolfan Chwaraeon a chyfleusterau masnachol sy'n gweithredu y tu allan i'r oriau hyn yn cael eu heithrio a bydd y tymheredd yma’n cael ei osod yn unol â'r oriau agor.
* Mewn mannau lle mae gan y defnyddwyr reolaeth uniongyrchol ar eu tymheredd gwresogi, mae disgwyl iddynt osod thermostatau’r gweithle yn unol â pholisi gwresogi’r Brifysgol.
* Ar ddiwrnodau sy'n gynnes braf am yr amser penodol o'r flwyddyn, efallai na fyddir yn troi gwres ymlaen lle bernir y bydd y tymheredd yn codi'n gyflym i'r lefelau targed yn ystod y diwrnod gwaith.
* Byddir yn diffodd y gwres fel arfer rhwng Ebrill 15fed a Hydref 13eg i arbed ynni ac i ganiatáu amser ar gyfer cynnal a chadw'r system wresogi. Pennir yr union ddyddiad gan ddata rhagolygon y tywydd.
* Ni cheir dod â systemau gwresogi unigol i mewn ac fe'u gwaherddir am resymau diogelwch. Gellir gofyn am wresogyddion trydan atodol a brofir gan offer cludadwy ac a gedwir gan yr Adran Ystadau, a'u harchebu pan gânt eu hawdurdodi dan amgylchiadau arbennig ac os bydd y system yn ddiffygiol.
* Pan fo angen rhoi ystyriaeth arbennig i unigolyn am resymau iechyd, yna dylai ei Reolwr Llinell gysylltu â’r Gwasanaeth Iechyd Galwedigaethol am gyngor.

Mae adeilad yn cymryd amser i gynhesu o dymheredd pan na fydd neb yn yr adeilad i'r pwynt dymunol a osodwyd. Gall yr amser hwn amrywio yn ôl nodweddion tywydd a gwres y system wresogi.

Mae gan y Brifysgol reolyddion optimeiddio (rheolyddion amser sy'n cynnwys synhwyrydd tymheredd mewnol ac allanol) wedi'u gosod ar y systemau gwresogi. Gan ddefnyddio'r synwyryddion hyn, mae'r rheolydd yn cadw’n ei gof gyfradd ymateb yr adeilad ac yna'n lleihau cyfnod dechrau’r system wresogi, gan ddibynnu ar y tymheredd allanol cyffredinol fel bod tymheredd gofynnol ar gyfer y defnyddwyr erbyn dechrau'r diwrnod gwaith. Defnyddir cyfleusterau tebyg ar ddiwedd y diwrnod gwaith. Trwy ddefnyddio'r rheolyddion hyn yn llawn byddir yn fwy effeithlon a cheir arbedion ariannol.

## 6.3 Rheoli Legionella

Bydd y Brifysgol yn rheoli ynni, yn unol â'r Polisi Legionella, er mwyn rheoli’r bacteria Legionella y deuir i gysylltiad ag o.

## 6.4 Canllawiau a Ffurflenni

Mae modd cael rhagor o wybodaeth ac arweiniad gan yr Adran Gwasanaethau Ystadau a Champws.

# GWERTHUSO

Bydd yr Adran Ystadau a Rheoli Campws yn monitro ac yn adolygu'r perfformiad yn rheolaidd i sicrhau y cyflawnir amcanion y Cynllun Rheoli Carbon. Bydd y Rheolwr Diogelwch, Iechyd a'r Amgylchedd yn cyhoeddi cynnydd chwarterol drwy'r Pwyllgor SHE (Cydymffurfio â Diogelwch, Iechyd a’r Amgylchedd) a Bwrdd yr Is-gangellorion ar gyflawni targedau ynni a'r holl brosiectau arbed ynni a gyflawnwyd. Lle bo angen, byddir yn trafod argymhellion gyda defnyddwyr er mwyn lleihau'r galw am ynni.

Bydd Prifysgol Glyndŵr Wrecsam yn meincnodi'r ynni a ddefnyddir yn erbyn arfer gorau, lle bo hynny'n ymarferol. Cynhelir archwiliad o waith rheoli ynni, a hynny yn rhan o System Reoli Prifysgol Glyndŵr.